text: Beboerne i området må igen gå udenfor
  27 september 2019 kl. 09.47
  Politiet har fredag eftermiddag afvarslet branden i Padborg. Dele af Industrivej er dog fortsat spærret og forventes først genåbnet lørdag formiddag.
  Opdateret med seneste nyt fra politiet og citat fra indsatsleder
  Fredag formiddag udbrød der brand i en spillehal på Industrivej 5. I en beredskabsmeddelelse opfordrede politiet borgerne i området til at søge indenfor og lukke døre, vinduer og ventilationsanlæg.
  Branden udviklede røg, der var sundhedsskadelig ved indånding.
  Ifølge politiet var der tale om området øst for Industrivej og syd for omfartsvejen i Padborg.
  Politiet har fredag ikke noget bud på, hvad brandårsagen den er. Først når det bliver muligt, skal teknikerne igang med at undersøge stedet nærmere.
  - Bygningen den er ikke gennemsøgt endnu på grund af nedstyrtsningsfare. Så vi har Beredskabsstyrelsen og andre instanser til at arbejde, så vi kan komme ind og søge bygningen igennem, siger Jens Gorritzen, indsatsleder Syd- og Sønderjyllands Politi til TV SYD.
  
  Politi: Eksplosiv brand
  Syd- og Sønderjyllands Politi var på stedet sammen med brandfolk.
  Indsatsleder Christian Lehmann fortæller til TV SYD, at ilden var så kraftig, at politiet af hensyn til sikkerheden var tvunget til at rykke længere væk fra branden:
  - Det er slemt, når vi har indsat politipersonale, som så er nødt til at trække sig tilbage. Det er en eksplosiv brand, siger han til TV SYD
  Flere veje i området var afspærret indtil branden fredag eftermiddag kom under kontrol.
  Selvom branden er afvarslet, opfordrer politiet folk til at søge læge, hvis de tidligere på dagen har indåndet røg fra branden, og er blevet dårlige.
  
  Afspærring bliver først ophævet, når branden er slukket. Der kan gå en rum tid. Benyt motorvejsovergang ved Frøslev #politidk
  
  